
София 1000, ул. “Г.С.Раковски” №112,  тел: (+359 2)   9234 333, факс: (+359 2) 980 68 86



РЕШЕНИЕ
№ РП-12603-18-005
	Днес, 23.01.2019г., Комисията за противодействие на корупцията и за отнемане на незаконно придобитото имущество /КПКОНПИ/, в състав:
Председател - Пламен Георгиев 
Заместник - председател: Антон Славчев
Член: Пламен Йоцов
	Член: Антоанета Георгиева - Цонкова
	Член: Силвия Къдрева 
У С Т А Н О В И:
Производството е образувано по реда на чл.71, ал.1, пр.1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на сигнал с рег. № ЦУ01/12603/02.10.2018г.
Същият е против С.С. – ликвидатор на „***“ ЕООД, гр. ***.
 По същество в сигнала се твърди, че през септември 2014г. С. в качеството си на управител на „***“, гр. *** назначава като служител неговия баджанак А.И. от гр. С. Иска се проверка за наличие или липса на конфликт на интереси.
Към сигнала не са приложени доказателства.
Служебно е направена справка в Търговския регистър по отношение на „***“ ЕООД, гр. ***.
В хода на проверката по сигнала Комисията установи следното от фактическа страна:
Сигналът е подаден от физическо лице с посочени три имена, адрес и е подписан.
От извършената справка в Търговския регистър се установява, че С.С. е бил ликвидатор на „***“ ЕООД, гр. *** в периода от 10.12.2013г. до 09.01.2015г.
При така изяснената фактическа обстановка Комисията установи следното от правна страна:
Предпоставките за започване на производството за установяване на конфликт на интереси са уредени в чл.47, ал.1 и чл.48, ал.1 от ЗПКОНПИ – сигналът се подава в писмена форма и съдържа: три имена, единен граждански номер, адрес, телефон, факс и електронен адрес, дата на подаване на сигнала и подпис на подателя; имената на лицето, срещу което се подава сигнала и заеманата от него висша публична длъжност; данни за твърдяно нарушение на ЗПКОНПИ, като място и период на извършване на нарушението и описание на деянието, както и позоваване на документи или други източници, които съдържат информация, подкрепяща изложеното в сигнала. При наличието на посочените предпоставки Комисията е длъжна да започне, проведе и приключи производство, спазвайки принципа на служебното начало, съгласно чл.9 от АПК. При липсата на предвидените в закона условия производството следва да се прекрати. 
Видно от чл.52 от ЗПКОНПИ наличието на лице, заемащо висша публична длъжност по смисъла на чл.6 от ЗПКОНПИ, е задължителна предпоставка за Комисията да разгледа и да се произнесе по сигнал за установяване на конфликт на интереси.
Съгласно твърденията в сигнала и направена справка в Търговски регистър С.С. е бил ликвидатор на „***“ ЕООД, гр. *** в периода от 10.12.2013г. до 09.01.2015г. ЗПКОНПИ е влязъл в сила на 23.01.2018г. До тази дата установяването на конфликт на интереси за лицата, заемащи публична длъжност се е извършвало по правилата на ЗПУКИ. Съгласно чл.3, т.23 от ЗПУКИ (отм.) лица, заемащи публична длъжност са управителите и членовете на органи на управление или контрол на общински или държавни предприятия, както и на други юридически лица, създадени със закон, с акт на държавен орган или на орган на местно самоуправление. Като ликвидатор на юридическо лице, чийто едноличен собственик на капитала е МРРБ С.С. е бил лице, заемащо публична длъжност по чл.3, т.23 от ЗПУКИ (отм.). При действието на ЗПКОНПИ, същият не би бил лице, заемащо висша публична длъжност, тъй като длъжността му не се включва в обхвата на посочените в чл.6, ал.1 от закона, а попада сред длъжностите по §2 от ДР на ЗПКОНПИ. 
Наличието на лице, заемащо висша публична длъжност е съществена материалноправна предпоставка за провеждане на производството пред Комисията за противодействие на корупцията и за отнемане на незаконно придобитото имущество, за която тя следи служебно. Липсата на тази предпоставка – субект, или лице, заемащо висша публична длъжност, срещу което да се проведе административното производство, се явява пречка за разглеждане на постъпилия сигнал и е основание за прекратяване на настоящото производство и изпращане на сигнала по компетентност, на основание чл.47, ал.5 от ЗПКОНПИ, на органа по избора или назначаването.
Предвид гореизложеното, на основание чл.27, ал.2, т.6 от АПК, във вр. с чл.6, ал.1 и чл.47, ал.5 във връзка с §2, ал. 5 от Закона за противодействие на корупцията и за отнемане на незаконно придобитото имущество, Комисията за противодействие на корупцията и за отнемане на незаконно придобитото имущество
РЕШИ:
ПРЕКРАТЯВА производството по сигнал с рег. № ЦУ01/12603/02.10.2018г., насочен против С.С., на длъжност ликвидатор на „***“ ЕООД, гр. *** в периода от 10.12.2013г. до 09.01.2015г.
ПРЕПРАЩА сигнала на министъра на регионалното развитие и благоустройството за предприемане на необходимите действия по компетентност.
След приключване на проверката по сигнала министърът на регионалното развитие и благоустройството следва да уведоми КПКОНПИ за резултатите от същата.
На основание чл.76, ал.2 от ЗПКОНПИ прокуратурата може да протестира решението пред Административен съд – С., в едномесечен срок от съобщаването му.
КОМИСИЯ:
Председател:……………………….…/Пламен Георгиев/
Заместник - председател:………………/Антон Славчев/
Член:………………………………../Антоанета Цонкова/
Член:…………………...……………....…/Пламен Йоцов/
Член:…………………………………..../Силвия Къдрева/

